**O b r a z l o ž e n j e**

**Nacrta Odluke o određivanju djelatnosti**

**koje se smatraju komunalnim djelatnostima**

Dana 4. kolovoza 2018. godine stupio je na snagu novi Zakon o komunalnom gospodarstvu kojim su uređena načela komunalnog gospodarstva, obavljanje i financiranje komunalnih djelatnosti, građenje i održavanje komunalne infrastrukture, plaćanje komunalnog doprinosa i komunalne naknade, održavanje komunalnog reda i druga pitanja važna za komunalno gospodarstvo.

U pravnom sustavu Republike Hrvatske komunalne djelatnosti definirane su kao jedne od djelatnosti iz djelokruga jedinica lokalne samouprave kojima se neposredno ostvaruju potrebe građana.

Osobitost komunalnih djelatnosti jest da su to gospodarske djelatnosti koje ne potpadaju pod zakone slobodnog tržišta, jer se njihova svrha, zbog njihovog izuzetnog društvenog značenja, ne može ostvariti isključivo primjenom tržišnih zakonitosti, stoga se komunalne djelatnosti ne može razmatrati isključivo sa stajališta poduzetničkih i tržišnih sloboda.

Novim Zakonom o komunalnom gospodarstvu komunalne djelatnosti svrstane su u dvije grupe, jedno su komunalne djelatnosti kojima se osigurava održavanje komunalne infrastrukture, a drugo su uslužne komunalne djelatnosti.

Prema odredbi članka 22. Zakona o komunalnom gospodarstvu komunalne djelatnosti kojima se osigurava održavanje komunalne infrastrukture u stanju funkcionalne sposobnosti su:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja i krematorija unutar groblja

7. održavanje čistoće javnih površina

8. održavanje javne rasvjete.

Prema odredbi članka 24. Zakona o komunalnom gospodarstvu djelatnosti kojima se pojedinačnim korisnicima pružaju usluge nužne za svakodnevni život i rad na području jedinice lokalne samouprave (uslužne komunalne djelatnosti) su:

1. usluge parkiranja na uređenim javnim površinama i u javnim garažama

2. usluge javnih tržnica na malo

3. usluge ukopa i kremiranje pokojnika u krematoriju unutar groblja

4. komunalni linijski prijevoz putnika

5. obavljanje dimnjačarskih poslova.

Sadržaj svake pojedine komunalne djelatnosti određen je Zakonom o komunalnom gospodardstvu, ali je dopušteno odlukom predstavničkog tijela jedinice lokalne samouprave pobliže odrediti poslove koji se smatraju obavljanjem svake pojedine komunalne djelatnosti (članak 26. stavak 2).

Međutim, osim naprijed navedenih komunalnih djelatnosti zakonodavac je ostavio mogućnost predstavničkom tijelu jedinice lokalne samouprave da na svom području odlukom odredi i neku drugu djelatnost koja se smatra komunalnom djelatnosti.

Za određivanje drugih djelatnosti kao komunalnih djelatnosti Zakon o komunalnom gospodarstvu postavlja uvjete, a što ima za posljedicu da se komunalnim djelatnostima ne može odrediti bilo koja tržišna djelatnost, već isključivo djelatnost kojom se kontinuirano zadovoljavaju potrebe od životnog značenja za stanovništvo na području jedinice lokalne samouprave te koja po svom sadržaju i značenju predstavlja nezamjenjiv uvjet života i rada u naselju i pretežno je uslužnog karaktera te se obavlja prema načelima komunalnog gospodarstva (članak 26. stavak 1).

Na području općine Sveta Nedelja kontinuirano se i prema načelima komunalnog gospodarstva obavlja većina Zakonom o komunalnom gospodarstvu određenih komunalnih djelatnosti, ali i druge djelatnosti koje su od lokalnog značaja i koje u potpunosti zadovoljavaju uvjete koji su propisani odredbom članka 26. stavkom 1. Zakona odnosno tim se djelatnostima kontinuirano zadovoljavaju potrebe od životnog značenja za stanovništvo na području općine Sveta Nedelja, one su, po svom sadržaju i značenju, djelatnosti koje predstavljaju nezamjenjiv uvjet života i rada, pretežno su uslužnog karaktera i obavljaju se prema načelima komunalnog gospodarstva.

Stoga se predlaže da se ovim Nacrtom Odluke (članak 2) kao komunalne djelatnosti koje se obavljaju na području općine Sveta Nedelja odrede slijedeće djelatnosti:

1. provođenje mjera obvezatne preventivne dezinsekcije, dezinfekcije i deratizacije

2. sakupljanje napuštenih ili izgubljenih životinja i njihovo zbrinjavanje te sakupljanje

i zbrinjavanje lešina životinja i ostalih nusproizvoda s javnih površina

3. prigodno ukrašavanje naselja.

Sadržaj svake pojedine napijed navedene djelatnosti definiran je odredbom članka 3. Nacrta Odluke.

S obzirom da se radi o općem aktu isti će se, sukladno odredbi članka 73. stavka 2. i 4. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12. i 19/13 – pročišćeni tekst, 137/15 – ispravak, 123/17. i 98/19) i odredbi članka 99. stavka 1. i 2. Statuta Općine Sveta Nedelja („Službene novine Općine Sveta Nedelja“, broj 11/18), objaviti u „Službenim novinama Općine Sveta Nedelja“ te će stupiti na snagu osmoga dana od dana objave u istima (članak 4).

O ovom Nacrtu Odluke provest će se savjetovanje s javnošću u skladu sa Zakonom o pravu na pristup informacijama (“Narodne novine”, broj 25/13. i 86/15), o čemu je i pribavljeno mišljenje Povjerenika za informiranje od 3. lipnja 2020. godine.

U postupku savjetovanja s javnošću omogućit će se javnosti da dostavi svoje prijedloge, primjedbe i mišljenja na Nacrt ove Odluke.

Po provedbi savjetovanja s javnošću Zamjenica Općinskog načelnika koja obnaša dužnost Općinskog načelnika Općine Sveta Nedelja utvrdit će Prijedlog Odluke o određivanju djelatnosti koje se smatraju komunalnim djelatnostima u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude te ukoliko su isti zakoniti i stručno utemeljeni, nakon čega će se tako utvrđeni Prijedlog Odluke s Izvješćem o provedenom savjetovanju s javnošću uputiti Odboru za prostorno uređenje, graditeljstvo i komunalne poslove te potom Općinskom vijeću Općine Sveta Nedelja, kao donositelju akta, na razmatranje i donošenje.

**Jedinstveni upravni odjel**